На основу члана 16. Пословника о раду Комисије за статутарно правна питања, број 1263-2/2018-03 од 18.10.2018. године,

 Комисија за статутарно правна питања, на седници одржаној 08.12.2018. године, усваја

**ИЗВЕШТАЈ**

**о спроведеној стручној и јавној расправи о**

**Нацрту одлуке о изменама и допунама Статута Града Ниша**

Скупштина Града Ниша, на седници одржаној дана 09.10.2018. године, донела је Одлуку о приступању измени Статута Града Ниша („Службени лист Града Ниша“, број 90/2018).

Рок за утврђивање предлога измена Статута Града Ниша и достављања министарству надлежном за локалну самоуправу ради прибављања мишљења је најкасније шест месеци од ступања на снагу Закона о изменама и допунама Закона о локалној самоуправи („Службени гласник РС", број 47/2018), односно, рок за усклађивање Статута Града Ниша са овим законом је девет месеци од ступања на снагу наведеног акта.

На основу члана 37. и 72. Пословника о раду Градског већа Града Ниша ("Службени лист Града Ниша", број 1/2013, 95/2016, 98/2016, 124/2016 и 144/2016), Градско веће Града Ниша, образовало је Комисиjу за статутарно правна питања, у саставу Дарко Булатовић, Градоначелник Града Ниша, председник Комисије и чланови Комисије проф. др Дејан Вучетић, ванредни професор на Правном факултету у Нишу, проф. др Небојша Ранђеловић, редовни професор на Правном факултету у Нишу, Љубиша Јанић, начелник Градске управе Града Ниша, Ружица Ђорђевић, секретар Скупштине Града Ниша, Марина Јанковић, начелник Службе за послове Градског већа и Миомира Динић, Градски правобранилац.

Комисија за статутарно правна питања, на седници одржаној 27.11.2018. године, утврдила је Радни текст одлуке о изменама и допунама Статута Града Ниша и исти доставила Градском већу Града Ниша, на даљу надлежност.

 Градско веће Града Ниша, на седници одржаној 29.11.2018. године, донело је Закључак о утврђивању Нацрта одлуке о изменама и допунама Статута Града Ниша и времену, месту и начину спровођења стручне и јавне расправе о Нацрту, број 1416-1/2018-03 од 29.11.2018. године. Наведеним закључком одређено је да се стручна и јавна расправа о Нацрту одлуке о изменама и допунама Статута Града Ниша спроведе у периоду од 30.11.2018. до 07.12.2018. године, на следећи начин:

* излагањем текста Нацрта одлуке о изменама и допунама Статута Града Ниша на огласној табли органа и служби града Ниша, у просторијама месних канцеларија и на званичном сајту града Ниша,
* одржавањем јавне трибине о Нацрту одлуке о изменама и допунама Статута Града Ниша, дана 04.12.2018. године у великој сали Скупштине града Ниша, ул. Николе Пашића бр. 24 Ниш, у трајању од 12,00 до 14,00 сати.
* одржавањем састанка са одборничким групама у Скупштини Града Ниша, о Нацрту одлуке о изменама и допунама Статута Града Ниша, дана 06.12.2018. године у великој сали Скупштине града Ниша, ул. Николе Пашића бр. 24 Ниш, у трајању од 12,00 до 14,00 сати.

 Такође, Закључком је предвиђено да сви заинтересовани грађани, политичке странке и организације, удружења грађана, организације цивилног друштва, представници Универзитета и средстава јавног информисања, органи и службе Града и други заинтересовани субјекти могу да своје предлоге, примедбе и сугестије о Нацрту одлуке о изменама и допунама Статута Града Ниша, доставе писаним путем Градском већу Града Ниша са назнаком - за Комисију за статутарно правна питања, ул. 7. јули бр. 2 и електронском поштом на адресу: vbrankica@gu.ni.rs.

 Рок за достављање предлога, сугестија и коментара у писаном или електронском облику истиче дана 07.12.2018. године.

 Закључак Градског већа Града Ниша о утврђивању Нацрта одлуке о изменама и допунама Статута Града Ниша и времену, месту и начину спровођења стручне и јавне расправе о Нацрту, број 1416-1/2018-03 од 29.11.2018. године, са Нацртом одлуке о изменама и допунама Статута Града Ниша, објављен је на званичној интернет адреси Града Ниша [www.ni.rs](http://www.ni.rs), на огласној табли органа и служби Града и у просторијама месних канцеларија, и то МК Божидара Аџије, МК Моша Пијаде, МК Медијана, МК Чаир, МК Доње Међурово, МК Бубањ, МК 9. Мај и МК Нишка Бања.

 Позиви да присуствују и узму учешће у јавној расправи упућени су и начелнику Нишавског управног округа, председнику Скупштине Града Ниша, одборничким групама Скупштине Града Ниша, председницима Градских општина, члановима Комисије за статутарно правна питања. Такође, обавештење грађанима о јавној расправи о Нацрту одлуке о изменама и допунама Статута града Ниша објављено је на званичној интернет адреси Града Ниша [www.ni.rs](http://www.ni.rs), дана 30.11.2018. године.

\*\*\*

**ЈАВНА ТРИБИНА**

**Јавна трибина** о Нацрту одлуке о изменама и допунама Статута града Ниша одржана је дана 04.12.2018. године, у великој сали Скупштине града Ниша, у Нишу, ул. Николе Пашића бр. 24, са почетком у 12,00 часова. Јавну трибину је водио члан Комисије за статутарно правна питања проф. др Небојша Ранђеловић, редовни професор на Правном факултету у Нишу. Јавној трибини су присуствовали чланови Комисије Ружица Ђорђевић, секретар Скупштине Града Ниша, Марина Јанковић, начелник Службе за послове Градског већа и Миомира Динић, Градски правобранилац, запослени из Градске управе града Ниша и служби Града.

Јавној трибини присуствују медији.

**На почетку јавне трибине присутнима се обратио** **проф. др Небојша Ранђеловић**, члан Комисије за статутарно правна питања. У уводном излагању је навео да измене Закона о локалној самоуправи доносе важна унапређења постојећег система локалне самоуправе, нарочито у делу који се односи на веће учешће јавности у раду локалне самоуправе, проширивање делокруга Градског већа, уређивања и функционисања месне самоуправе. Законом о изменама и допунама Закона о локалној самоуправи одређени су и рокови за усаглашавање одредаба статута за законом. Имајући у виду прописане рокове, Комисија за статутарно правна питања је приступила усаглашавању одредаба Статута Града Ниша са Законом о изменама и допунама Закона о локалној самоуправи. Нацртом одлуке о изменама и допунама Статута града Ниша регулисана су питања учешћа јавности у раду локалне самоуправе, питања вези са организацијом месне самоуправе, месним заједницама, дата је могућност за формирање више градских управа. Истакао је и да је Комисија за статутарно правна питања, све одлуке доносила консензусом.

**Миомира Динић**, члан Комисије за статутарно правна питања додала је да су изменама и допунама Статута Града Ниша, између осталих, регулисана и питања обавезног одржавања јавне расправе у поступку доношења општих аката, као и питања у вези са радно правним статусом помоћника Градоначелника града Ниша.

Након уводног излагања, проф. др Небојша Ранђеловић, у својству известиоца Нацрта одлуке о изменама и допунама Статута Града Ниша, позвао је присутне да узму учешће у расправи и поставе питања.

1. **Игор Игић,** *секретар Секретаријата за планирање и изградњу Градске управе Града Ниша поставио је питање у вези са организовањем јавне расправе, имајући у виду да је Законом о планирању и изградњи предвиђена јавна расправа у поступку доношења просторних и урбанистичких планова и у вези са надлежностима скупштина Градских општина, у погледу давања сагласности на планска документа*.

**Миомира Динић**, члан Комисије за статутарно правна питања је навела да ће сва питања у вези са јавном расправом бити регулисана посебном одлуком Скупштине града.

**Марина Јанковић**, члан Комисије за статутарно правна питања, је између осталог, навела да је законодавац поверио јединици локалне самоуправе оснивање месних заједница, па су из тих разлога брисане одредбе из Статута Града Ниша, које се односе на оснивање месних заједница од стране Градских општина.

С обзиром на то, да није било више питања учесника јавне трибине, проф. др Небојша Ранђеловић, члан Комисије за статутарно правна питања се захвалио на пажњи и сарадњи свима и закључио јавну трибину. Такође још једном је позвао грађане и све заинтересоване субјекте да могу да своје предлоге, примедбе и сугестије о Нацрту одлуке о изменама и допунама Статута Града Ниша, доставе писаним путем Градском већу Града Ниша са назнаком - за Комисију за статутарно правна питања, ул. 7. јули бр. 2 и електронском поштом на адресу: vbrankica@gu.ni.rs у датом року.

\*\*\*

**САСТАНАК СА ОДБОРНИЧКИМ ГРУПАМА**

**Састанак са одборничким групама** о Нацрту одлуке о изменама и допунама Статута града Ниша, одржан је дана 06.12.2018. године, у великој сали Скупштине града Ниша, у Нишу, ул. Николе Пашића бр. 24, са почетком у 12,00 часова.

Састанак са одборничким групама водили су чланови Комисије за статутарно правна питања проф. др Небојша Ранђеловић, редовни професор на Правном факултету у Нишу и проф. др Дејан Вучетић, ванредни професор на Правном факултету у Нишу. Састанку су присуствовали чланови Комисије Ружица Ђорђевић, секретар Скупштине Града Ниша, Марина Јанковић, начелник Службе за послове Градског већа и Миомира Динић, Градски правобранилац.

Састанку је присуствовао Мирко Зечевић, члан Градског већа Града Ниша.

На почетку састанка, присутнима су се обратили проф. др Небојша Ранђеловић и проф. др Дејан Вучетић, чланови Комисије за статутарно правна питања.

**У уводном излагању, проф. др Небојша Ранђеловић** је навео да је Комисија за статутарно правна питања приступила превасходно усаглашавању одредаба Статута Града Ниша са Законом о изменама и допунама Закона о локалној самоуправи.

**Проф. др Дејан Вучетић** је нагласио да су извршене следеће измене у Нацрту измена и допуна Статута Града Ниша и то: извршено је усаглашавање са чланом 20. Закона о локалној самоуправи, којим су прописане надлежности општине, чиме су утврђене надлежности Града у складу са законом, појачана је партиципација грађана у раду локалне самоуправе, уређено је питање одржавања обавезне јавне расправе у поступку доношења општих аката, регулисана су питања у вези са образовањем и функционисањем месне самоуправе, брисане су службе Града из Статута Града Ниша, имајући у виду да се послови које су обављале ове службе, убудуће могу обављати само у оквиру органа управе, регулисани су услови за звања службеника на положају, имајући у виду да је изменама Статута дата могућност за образовање више градских управа, регулисана су питања у вези са подручјима за која могу бити постављени помоћници Градоначелника и њихов радно правни статус, прописан је начин контроле рада месних заједница и однос са градским општинама.

Своје предлоге, примедбе и сугестије изнели су следећи учесници:

**Бранислав Јовановић** је навео да су се градске општине до сада показале као неефикасне и да ће увођењем месних заједница бити створени само нови трошкови за буџет Града, имајући у виду да су месне заједнице правна лица и да имају своје финансијске планове. У том смислу предложио је укидање скупштина Градских општина, с обзиром на то да Град издваја за њихово функционисање значајна финансијска средства. Нагласио је да Град, имајући у виду приходе које остварује, неће имати довољно финансијских средстава за рад месних заједница. Поставио је и питање у вези са чланом 100. Статута Града Ниша, у погледу надлежности Градоначелника Града Ниша да поништава акте градских општина. Изнео је и мишљење да ће образовањем више градских управа бити повећани и расходи, имајући у виду пре свега да образовање више управа, подразумева постављење и више начелника и њихових заменика. Такође је нагласио да је садашња Управа конципирана са 17 секретаријата што представља велики издатак за град, велики трошак за град и није реформски процес.

**Миодраг Станковић** је навео да текст који је достављен одборницима, представља усаглашавање Статута са Законом о локалној самоуправи и да у том делу није ништа спорно. Сматра да је у циљу децентрализације, добро образовање месних заједница, али је проблем у њиховом финансирању. Сагласио се са претходним говорником да се укину скупштине градских општина и комисије које образују ове скупштине, с обзиром на то да представљају терет за град. Навео је да није за укидање градских општина, али јесте за њихову реорганизацију, у смислу одређивања органа градских општина и начина њиховог избора непосредним путем-председника и чланова Већа. Сагласан је са одредбама Статута којима се регулише питање одржавања јавне расправе и дате могућности грађанима да непосредно учествују у поступак доношења општих аката. Истакао је проблем у вези са организацијом градске управе, имајућу у виду да се јединствена управа није показала функционалном. Сматра да су и представници опозиције требали да буду укључени у рад Комисије за статутарно правна питања.

**Проф. др Зоран Перишић** је поставио питање компатибилности постојања градских општина и месних заједница и преношења овлашћења са градских општина на град, имајући у виду да Градска општина Пантелеј има образоване месне заједнице, односно да ли је идеја да се градским општинама узме надлежност у вези са образовањем и функционисањем месних заједница. Након обављених консултација са председницима Градских општина, изнео је њихов став да Градске општине треба да буду центар одлучивања у вези са питањима која се тичу месних заједница, као и да је потребно евентуално сагледати могућност за преношење нових надлежности градским општинама. Поставио је и питање надлежности Градоначелника да укида акте градских општина, односно, укидање аката законодавне власти од стране извршне власти. Додао је и да је концепт јединствене управе његова идеја, и да ће, уколико се прихвати предлог за више управа, бити потребно донети нове организационе акте. Сагласан је да може доћи до увећања трошења финансијских средстава, уколико буду образоване месне заједнице.

**Душица Давидовић** је навела да су у Градској општини Пантелеј биле образоване месне заједнице, у чијој надлежности је било, пре свега, препознавање инфраструктурних проблема. По њеном мишљењу, месне заједнице нису функционисале у складу са својим надлежностима. Сматра да је потребно конкретно утврдити надлежности месних заједница али и размислити о начину избора органа МЗ имајући у виду и организовање и изборе органа на нивоу града и градских општина . Навела је и да би било корисно организовати још једну јавну расправу, на којој би присуствовали Градоначелник и председник Скупштине града и тада била размотрена питања која су постављена на данашњем састанку.

**Небојша Младеновић** је изнео бојазан да ће градске општине изгубити своје ингеренције, с обзиром на то да је изменама Статута Града Ниша, од члана 104а до 104к, прописана надлежност Скупштине Града да образује месне заједнице. На овај начин контролу над радом месних заједница вршили би органи Града а не градских општина. Такође, нагласио је да посебно треба ценити значај рада месних заједница и указао да је битно разграничити односе са другим органима и утврдити место и улогу које месне заједнице треба да имају. Изнео је запажање да овом састанку не присуствује довољно одборника.

 **Бранислав Јовановић** је у другом обраћању навео да се изменама Статута Града Ниша врши пребацивање надлежности са градских општина на град, када је у питању образовање месних заједница. У вези са тим истакао је питања финансирања месних заједница, надлежности градских општина и месних заједница, питање просторних могућности за организовање зборова грађана на селу. Такође отворио је питање контроле исправности аката градских општина од стране Градоначелника и Градског већа и изнео мишљење да би ту контролу требало да врши Правобранилаштво Града Ниша. Изнео је мишљење у вези са укидањем скупштина градских општина и другачијим начином образовања органа градских општина.

**Миодраг Станковић** је навео да би било добро организовати још једну јавну расправу којој би присуствовали Градоначелник Града Ниша и председници Градских општина са одборницима, с тим да је указао и на право одборника да могу поднети амандмане.

Пошто више није било пријављених учесника, **проф. др Небојша Ранђеловић** се захвалио присутнима на дискусији. Констатовао је да правно нормирање има своје стандарде и да је Комисија за статутарно правна питања, са становишта струке и у складу са законом, одрадила свој посао.

**Проф. др Дејан Вучетић** је, у вези са образовањем месних заједница, нагласио да је Комисија за статутарно правна питања добила мишљење Министарства државне управе и локалне самоуправе, да градска општина није јединица локалне самоуправе и да самим тим не може бити овлашћена за оснивање месних заједница и других облика месне самоуправе. Идеја оснивања месних заједница је одлична за оне локалне самоуправе које немају образоване градске општине.

Такође, чланом 72. Закона о локалној самоуправи прописано је да се, ради задовољења потреба и интереса локалног становништва, у селима оснивају месне заједнице и други облици месне самоуправе, а да је као могућност дата да се оне оснивају и у градским насељима. У том смислу, законодавац је ово прописао као обавезу у селима, али не и градовима.

У вези са организацијом градске управе, ово питање је у надлежности Скупштине Града и на скупштини и одборницима је да уреде ово питање.

Додао је и да је изменама Закона о локалној самоуправи дата могућност јединицама локалне самоуправе да се међусобно удружују ради остваривања заједничких интереса и циљева.

Након излагања проф. др Дејана Вучетића, проф. др Небојша Ранђеловић је констатовао да је састанак са одборничким групама Скупштине Града Ниша завршен.

\*\*\*

**ПРИМЕДБЕ ПРЕДЛОЗИ И СУГЕТИЈЕ КОЈИ СУ ДОСТАВЉЕНИ ТОКОМ РАСПРАВЕ**

На адресу Градског већа Града Ниша, у **писаном и електронском облику**, достављени су предлози, примедбе и сугестије у вези са Нацртом одлуке о изменама и допунама Статута Града Ниша до 07.12.2018. године до 24,00 сата.

Служба за послове Скупштине Града и Служба за послове Градског већа сачиниле су информацију о спроведеној стручној и јавној расправи и припремиле изјашњење о сваком предлогу, примедби и сугестији, са предлогом за прихватање или одбијање.

Комисија за статутарно правна питања је размотрила и заузела став о свим предлозима, примедбама и сугестијама изнетим у току јавне расправе.

\*\*\*

**ИЗЈАШЊЕЊА КОМИСИЈЕ ЗА СТАТУТАРНО ПРАВНА ПИТАЊА У ВЕЗИ СА ПРЕДЛОЗИМА, ПРИМЕДБАМА И СУГЕСТИЈАМА КОЈИ СУ ДОСТАВЉЕНИ У ТОКУ ЈАВНЕ РАСПРАВЕ У ЕЛЕКТРОНСКОМ И ПИСАНОМ ОБЛИКУ**

**ПОДНОСИЛАЦ: Заштитника грађана**

**1. ПРЕДЛОГ:**

*У прелазним и завршним одредбама измена и допуна Статута Града Ниша унети следећи став:*

*„Досадашњи заштитник грађана наставља са радом као локални омбудман до истека периода на који је изабран*.“

**СТАВ КОМИСИЈЕ: Не прихвата се предлог подносиоца**

**Образложење:** Чланом 37. Закона о изменама и допунама Закона о локалној самоуправи („Службени гласник РС“, број 47/2018) прописано је да се речи „заштитник грађана“ замењују речима „локални омбудсман.“ У прелазним и завршним одредбама Нацрта о изменама и допуна Статута Града Ниша прописано је да „Заштитник грађана наставља са радом као Омбудсман Града Ниша до истека мандата на који је изабран“

На основу наведеног, Комисија за статутарно правна питања је већ раније размотрила ово питање и нема потребе да се поново изјашњава у вези са Иницијативом Заштитника грађана.

**ПОДНОСИЛАЦ: Живојин Станисављевић, дипл.правник у пензији**

**2. ПРЕДЛОГ:**

*„ Члан 14. променити да гласи:*

*Град Ниш може оснивати своја удружења, у складу са Уставом и законом.“*

Образложење подносиоца: То је у складу са чланом 13. ст. 4. Закона о локалној самоуправи (Сл. гл. РС бр. 129/2007).

**СТАВ КОМИСИЈЕ: Не прихвата се предлог подносиоца**

**Образложење:** Не постоји сметња да Град у складу са законом оснива своја удружења. Таква одредба постоји у члану 13. Закона о локалној самоуправи и није неопходно исту прописивати Статутом.

**ПОДНОСИЛАЦ: Живојин Станисављевић, дипл.правник у пензији**

**3. ПРЕДЛОГ**

„*15. (члан 2. Нацрта) променити у складу са чланом 13. Закона*:

Образложење подносиоца: Органи Града могу сарађивати са удружењима, хуманитарним организацијама и другим организацијама, у интересу Града и становника са подручја Града.

**СТАВ КОМИСИЈЕ: Не прихвата се предлог подносиоца**

**Образложење:** Чланом 2 Нацрта о изменама и допунама Статута Града Ниша прописано је: „Члан 15 мења се и гласи: У интересу Града и становника са подручја Града органи Града могу сарађивати са удружењима, хуманитарним организацијама и другим организацијама“. На основу изнетог, предлог није од суштинског значаја јер се ради о редоследу речи.

**ПОДНОСИЛАЦ: Живојин Станисављевић, дипл.правник у пензији**

**4. ПРЕДЛОГ**

*У члану 24. предлаже се брисање става 5.*

Питање подносиоца: „На основу ког посебног закона се предлаже брисање?“

**СТАВ КОМИСИЈЕ: Не прихвата се предлог подносиоца**

**Образложење:** Одговор на постављено питање је садржан у образложењу Нацрта акта и гласи: „Брише се одредба која се односи на обавезу градске управе да редовно прати извршење буџета и да по потреби, најмање два пута годишње извештава Градоначелника, с обзиром на то да се Статут усаглашава са Законом о локалној самоуправи, а да је наведена обавеза регулисана посебним законом (Закон о буџетском систему)“.

**ПОДНОСИЛАЦ: Живојин Станисављевић, дипл.правник у пензији**

**5. ПРЕДЛОГ**

*„У поглављу III ОРГАНИ ГРАДА, поднаслов изнад члана 75. гласи: 4. ПРАВОБРАНИЛАШТВО ГРАДА. Променити да гласи: IIIа. ПРВОБРАНИЛАШТВО ГРАДА“*

„- Правобранилаштво Града није орган Града по Закону о локалној самоуправи. Оно је по члану 1. Закона о правобранилаштву (Сл.гл.РС, бр. 55/14) посебан орган Града, па му треба дати посебно поглавље.“

**СТАВ КОМИСИЈЕ: Не прихвата се предлог подносиоца**

**Образложење:** Наведена сугестија није од суштинског значаја и представља методолошко усклађивање обележавања одређених поглавља.

Сматрамо сврсисходним да се приликом израде пречишћеног текста Статута Града Ниша сагледавају све измене и допуне и поступи по јединственим методолошким правилима за израду прописа.

**ПОДНОСИЛАЦ: Живојин Станисављевић, дипл.правник у пензији**

**6. ПРЕДЛОГ**

 *„У члану 26. предлаже се да се поглавље IV СЛУЖБЕ ГРАДА и чланови 79, 80 и 81. бришу. Задржава се Служба за одражвање и члан 82.“*

Образложење подносиоца : „Нема образложења како ће се и у оквиру градских управа организовати обављање ових послова. И шта је са Службом за одржавање.“

**СТАВ КОМИСИЈЕ: Не прихвата се предлог подносиоца**

**Образложење:** Предлог није правно могућ и прихватљив, с обзиром на то да се односи на члан 82. који је ранијим изменама Статута Града Ниша (“Службени лист Града Ниша“, број 143/2016) брисан.

**ПОДНОСИЛАЦ: Живојин Станисављевић, дипл.правник у пензији**

**7. ПРЕДЛОГ**

„- *У измењеном члану 58. Закона о локалној самоуправи (Сл. гл. РС бр. 47/18), у ставу 4. предвиђа се да се помоћници председника општине постављају у кабинету председника општине. Кабинет је француска реч и значи посебна организациона јединица у оквиру извршног органа. Иста одредба налази се и у новом ставу 4. члану 69. Статута Града Ниша. А у члану 88. задржана је одредба да Скупштина градске општине образује службе.“*

**СТАВ КОМИСИЈЕ: Не прихвата се предлог подносиоца**

**Образложење:** Учлану 88. став 1. подтачки 14) прописано је да скупштина градске општине образује органе, организације и службе за потребе градске општине“. Закон о локалној самоуправи уређује питања у вези са постављењем помоћника у Кабинету градоначелника, односно председнику општине и не препознаје председнике градских општина. Предлог није прихватљив из разлога јер се не односи на Кабинет председника Градске општине, већ на прописану могућност скупштина градских општина да могу да образују службе уколико то посебни прописи дозвољавају.

**ПОДНОСИЛАЦ: Живојин Станисављевић, дипл.правник у пензији**

**8. ПРЕДЛОГ**

*Додаје се ново поглавље Va МЕСНА САМОУПРАВА и чланови 104а – 104л.*

*- Према Закону о локалној самоуправи Месна самоуправа је дата после поглавља о непосредном учешћу грађана у остваривању локалне самоуправе. Како и у Статуту Града Ниша има исто поглавље, предлаже се да се дода ново поглавље VIa Месна самоуправа и чланови 108а – 108л.*

**СТАВ КОМИСИЈЕ: Не прихвата се предлог подносиоца**

**Образложење:** Предлог је правно могућ али није од суштинског значаја јер представља методолошко усклађивање у смислу приказивања одређеног поглава у делу текста који се односи на непосредно учешће грађана остваривању локалне самоуправе. Начин на који су приказане одредбе о месној самоуправи дат је на начин како би се јасно разрадиле и дефинисале одредбе које се односе на месну самоуправу.

**9. ПОДНОСИЛАЦ: Градска општина Црвени Крст**

Скупштина Градске општине Црвени Крст покреће иницијативу пред надлежним органима Града Ниша за промену утврђених линија разграничења и утврђивање нових граница између Градске општине Црвени Крст и Градске општине Пантелеј.

Нове линије разграничења биле би дефинисане променом Статута Града Ниша на следећи начин:

 У Статуту Града Ниша („Сл. лист Града Ниша“ бр. 88/08 и 143/16) члан 84. став 2. поднаслов Црвени Крст после речи **Ниш-део Ниш „Црвени Крст“** додају се речи:

 **Ниш-део Каменица-део**

 **Каменица – део почиње од пружног прелаза железничке пруге Ниш-Зајечар и пољског пута КП 7997/49, КП 7997/48 и 7997/46 КО Каменица и иде њиховом североисточном страном до укрштаја са пољским путем КП 7991/2 и прати источну страну тог пута, затим сече Ауто пут Ниш – Димитровград, наставља источном страном атарског пута – који је сачињен од следећих парцела: КП 7991/4, КП 7991/6, КП 7991/7, КП 7991/8, све до места где атарски пут избија на границу према КО Бреница.“**

**СТАВ КОМИСИЈЕ: Прихвата се предлог подносиоца**

**Образложење:** Врши се промена утврђених линија разграничења и утврђивање нових граница између Градске општине Црвени Крст и Градске општине Пантелеј

**10. ПОДНОСИЛАЦ: Моме Ивановић, Ниш**

**ПРЕДЛОГ**

 „Поштовани,

 Проблем са којима се суочавају становници  насеља „Подвиник“  али и становници из насеља „Бранко Бјеговић“ од улице Мариборске према Винику је проблем територијалне припадности. Сви ми по катастарској подели припадамо КО Каменица, која по Статуту Града Ниша припада Градској општини Пантелеј.  Како становници насеља „Подвиник“ и дела насеља „Бранко Бјеговић“ сва своја права, укључујући и право гласа, остварују у ГО Црвени Крст и немају никакве везе са ГО Пантелеј неопходно је променити Статут града Ниша и овај део КО Каменице припојити ГО Црвени Крст. Ово постаје све већи проблем, јер Полицијска управа у Нишу становницима дела насеља“ Бранко Бјеговић „ почела да издаје лична документа где уместо место становања НИШ стоји место становања КАМЕНИЦА, што изазива огромне проблеме људима из овог дела насеља.

 Због свега овога  потребно је изменити   чл. 84 Статута Града Ниша  у делу:

 Подручја градских општина чине насељена места, односно подручја катастарских општина која улазе у њихов састав и то:

 Градска општина            Насељено место                Катастарска општина

 ЦРВЕНИ КРСТ                      Ниш - део                       Ниш "Црвени Крст"

 Додати  речи:

 ЦРВЕНИ КРСТ                      Ниш-део                          Каменица – део

 Где би се у  сарадњи са Службом за катастар непокретности Ниш ближе одредиле границе, тј. који део КО Каменица припада ГО Црвени Крст“

 **СТАВ КОМИСИЈЕ: Предлог подносиоца сагледан кроз претходно заузет став Комисије, у вези са иницијативом Градске општине Црвени Крст.**

 **11.** **ПОДНОСИЛАЦ: Градске општине**

 Градске општине су покренуле иницијативу за промену Статута Града Ниша у делу који се односи на послове градских општина, у погледу утврђивања нових надлежности градских општина, кроз измену одредаба Статута Града Ниша, и то да градска општина:

* Уређује и обезбеђује обављање послова који се односе на изградњу, реконструкцију, одржавање, заштиту, коришћење, развој и управљање некатегорисаним путевима у насељу, у складу са законом и другим прописима
* Подстиче и учествује у финансирању задовољења потреба грађана у области спорта на подручју градске општине, учествује у реализацији система школског спорта и обезбеђује услове за организовање и одржавање спортских манифестација и такмичења, у складу са законом и другим прописима
* Помаже и учествује у финансирању одржавања основних школа и дечијих вртића на територији градске општине, у складу са законом и другим прописима
* Учествује у финансирању и постављању мобилијара, у складу са законом и другим прописима
* Финансијски учествује у изградњи подземних контејнера и остале опреме за одржавање и унапређење животне средине, у складу са законом и другим прописима“

**СТАВ КОМИСИЈЕ: Прихвата се предлог подносиоца**

**Образложење:** Комисија за статурано правна питања сматра да је потребно прихватити иницијативу Градских општина и тиме дати могућност градским општинама да имају већа овлашћења и већу одговорност.

**12.** **ПОДНОСИЛАЦ: Градске општине**

Примедба на члан 33. Нацрта одлуке о изменама и допунама Статута Града Ниша, који се односи на измену члана 100. Статута Града Ниша - предлаже се брисање става 2. и 3. члана 100. који се мења.

Примедба на члан 34. Нацрта одлуке о изменама и допунама Статута Града Ниша, који се односи на додавање члана 100а - предлаже се брисање става 2. и 3. члана 100а.

**СТАВ КОМИСИЈЕ: Прихвата се предлог подносиоца и бришу се постојећи чланови 33. и 34. Нацрта одлуке о изменама и допунама Статута Града Ниша, с тим да се новим чланом 34, врши измена члана 100. става 1. Статута Града Ниша, тако да гласи:**

**„Када пропис или други општи акт градске општине није у складу са законом, Статутом Града или другим прописом Града, Градско веће упозориће на то надлежни орган градске општине.“**

 Извештај Комисије за статутарно правна питања о спроведеној стручној и јавној расправи о Нацрту одлуке о изменама и допунама Статута Града Ниша, доставља се Градском већу Града Ниша, на даљу надлежност.

Број: 1466-2/2018-03

Датум: 08.12.2018. године

**КОМИСИЈА ЗА СТАТУТAРНО ПРАВНА ПИТАЊА**

**ПРЕДСЕДНИК**

**Дарко Булатовић**

**Градоначелник Града Ниша**